### Resumé

En virksomhed har anmodet om at få udarbejdet en lokalplan for deres nye hovedkvarter på [adresse] 44 på Regitze Paulsen.

Lokalplanen giver mulighed for erhverv i op til 17 meter i et byggefelt, der afgrænses af skovbyggelinjen og et område til ny natur.

Lokalplanen har været i høring fra 2. juni 2025 til 1. juli 2025. Der indkom tre indsigelser.

Indsigelserne har ikke givet anledning til at anbefale ændringer i lokalplanen

### Sagsfremstilling

![Kort over lokalplanområdet ](data:image/jpeg;base64...)

Figur 1: Kort over lokalplanområdet

**Planens historik**

Teknisk Udvalg besluttede på mødet 4. februar 2025, pkt. nr. 16, at igangsætte udarbejdelse af lokalplan nr. 1431.

Byrådet besluttede på mødet 28. maj 2025, pkt. nr. 102, at sende lokalplanen i offentlig høring.

Lokalplanen har været i offentlig høring fra 2. juni 2025 til 1. juli 2025.

**Indsigelser/bemærkninger og ændringer af lokalplanen**

Der er modtaget tre indsigelser i høringsperioden: Fra DN Vejle, én nabo og én borger der bor over 2 km væk fra området.

Alle bemærkninger vedrører skoven som lokalplanområdet er nabo til. Der er bekymring for, at der dispenseres fra skovbyggelinjen til gavn for erhverv, da natur og dyr påvirkes. Der er bekymring fra at skovbrynet set fra [adresse] forstyrres af byggeri på 17 meter, og at flagermusene forstyrres.

Erhvervsområdet Regitze Paulsen er planlagt i 1986, og her blev der taget stilling til, hvor skovbyggelinjen skulle ophæves eller hvor der skulle dispenseres.

Det vil derfor ikke hindre at skovbrynet brydes ved at begrænse højden i lokalplan nr. 1431, da grunde langs [adresse] mod vest kan bebygges i op til 17 meter.

Der er ikke konstateret flagermus i området. Der fældes ingen træer, hvor de eventuelt kan bo, men der plantes nye træer.

Resumé af indsigelser/bemærkninger og Teknik & Miljøs bemærkninger hertil kan ses i det vedlagte bilag.

**Overtagelsespligt/Frafaldserklæring**

Lokalplanområdet er privatejet og overføres fra land- til byzone. Det er aftalt med ejer, at der underskrives en frafaldserklæring.

### Klima og resiliensvurdering

Bæredygtig planlægning er god og langtidsholdbar planlægning, hvilket kommer af en afvejning af en række forskellige muligheder og hensyn. Det handler om at skabe kvalitet, både gennem anvendelse og funktioner, bebyggelsesplaner og arkitektur, materialer og rekreative arealer, men også f.eks. klimabelastning, biodiversitet og fællesskaber samt dialog og samarbejde på tværs.

Der er foretaget en bæredygtighedsvurdering af lokalplanen i forhold til planens bæredygtige potentiale. Der er målt på fem bæredygtige hovedområder: Miljø, sociokulturel og funktionel kvalitet, teknik, proces og økonomi.

På grund af naturinteresser i området kan lokalplanområdet ikke udnyttes særlig intensivt til gavn for miljøet. 1/4 af grunden udlægges til ny natur, der skaber/bevarer sammenhæng i en større flora- og faunapassage.

Lokalplanområdet ligger som en lomme i skoven, hvor skoven trækkes ind i området, ved at der stilles krav om nye træer på parkeringspladsen. Lokalplanområdet er beliggende i et erhvervsområde med et veludbygget vejnet, så ansatte og tung transport kan komme let til og fra området. Der er et stoppested kun 400 meter fra lokalplanområdet, og en grussti der går helt til St. Grundet.

Det vurderes, at potentialet for at skabe en mere bæredygtig plan er opnået, da naturens værdi er udnyttet.

### Sagens videre forløb

Sagen skal behandles af Økonomiudvalget og Byrådet.

### Indstilling Teknik- og Miljødirektøren indstiller

**at** udvalget anbefaler over for Byrådet, at lokalplan nr. 1431 vedtages endeligt, og

**at** indsigerne orienteres om Byrådets behandling af indsigelserne og om Teknik & Miljøs bemærkninger til indsigelserne.

### Beslutning

Anbefalet.

Olfert Nilsson stemte i mod.

Olfert Nilsson begrundede sin afvigende stemme med at han gerne havde set en imødekommenhed af indsigelser og borgerinput i forhold til byggeriet, som vedrører byggeriets markante visuelle udtryk i lyse facadematerialer foran skovbrynet, set fra [adresse], [adresse] og [adresse]. Han havde gerne set at man havde valgt mere diskrete facadefarver og konkret arbejdet med at bryde facadens markante udtryk med beplantning.